Komisijos sprendimas
2001 m. lapkričio 28 d.
iš dalies keičiantis Sprendimą 93/402/EEB dėl gyvūnų sveikatos reikalavimų ir veterinarinio sertifikavimo importuojant šviežią mėsą iš Pietų Amerikos šalių, ypač iš Brazilijos
(pranešta dokumentu Nr. C(2001) 3802)
(tekstas svarbus EEE)
(2001/842/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, avis ir ožkas, kiaules bei šviežią mėsą ir mėsos gaminius iš trečiųjų šalių [1] su paskutiniais pakeitimais, padarytais Reglamentu (EB) Nr. 1452/2001 [2], ypač į jos 15 straipsnį, 16 straipsnio 1 dalį ir 22 straipsnį,
kadangi:
(1) 1993 m. birželio 10 d. Komisijos sprendime 93/402/EEB dėl gyvūnų sveikatos reikalavimų ir veterinarinio sertifikavimo importuojant šviežią mėsą iš Pietų Amerikos šalių [3] su paskutiniais pakeitimais, padarytais Sprendimu 2001/767/EB [4], yra nustatyti gyvūnų sveikatos reikalavimai ir veterinarinis sertifikavimas importuojant šviežią mėsą iš Argentinos, Brazilijos, Čilės, Kolumbijos, Paragvajaus ir Urugvajaus.
(2) Nuo 2001 m. gegužės 9 d. Brazilijos Rio Grande do Sul regione buvo nustatyti snukio ir nagų ligos protrūkiai ir įdiegta galvijų vakcinacija nuo snukio ir nagų ligos.
(3) Komisijos sprendimu 2001/410/EB [5], iš dalies pakeičiančiu Sprendimą 93/402/EEB, atitinkamas regionas buvo išbrauktas iš Brazilijos regionų, iš kurių leidžiama importuoti šviežią mėsą, sąrašo, taip pat Komisija laikinai sustabdė snukio ir nagų ligai imlių gyvūnų rūšių visų kategorijų šviežios mėsos importą į Bendriją iš Rio Grande do Sul regiono.
(4) Nuo 2001 m. spalio 22 d. iki 26 d. Komisijos atstovai vietoje patikrino epidemiologinę situaciją dėl snukio ir nagų ligos bei kontrolės priemonių.
(5) Tas patikrinimas parodė, kad Brazilijos kompetentingos veterinarinės institucijos atkreipė dėmesį į ankstesnių apsilankymų metu nustatytus trūkumus ir dabar ligos situacija stabilizavosi. Todėl tikslinga panaikinti laikiną žmonėms vartoti skirtos šviežios mėsos be kaulų ir tam tikros mėsos bei naminių gyvūnų ėdalui tiesiogiai apdorotų subproduktų importo į Bendriją sustabdymą, ir tuo tikslu Rio Grande do Sul regioną vėl įtraukti į Sprendimo 93/402/EEB I priede pateiktą sąrašą.
(6) Sprendime 2001/410/EB taip pat numatoma tiksliau nustatyti Urugvajui taikytinus reikalavimus, bet tas patikslinimas yra konsoliduotas Sprendimu 2001/767/EB, todėl visas Sprendimas 2001/410/EB gali būti panaikintas.
(7) Tarybos direktyvoje 93/119/EB [6] nustatomas reikalavimas prie veterinarijos sertifikato, lydinčio iš trečiųjų šalių į Europos bendriją importuojamą mėsą, pridėti pažymą, kad gyvūnai buvo skerdžiami humanišką elgesį užtikrinančiomis sąlygomis, kurios yra lygiavertės atitinkamoms direktyvos nuostatoms; kai reikia padaryti kitus pavyzdinio veterinarijos sertifikato pakeitimus, į tą sertifikatą tikslinga įtraukti šį reikalavimą dėl pažymos.
(8) Taip pat tikslinga atnaujinti pavyzdinius veterinarijos sertifikatus, siekiant įtraukti reikalavimą sertifikatuose nurodyti konteinerio numerį ir atitinkamą plombos numerį, bei numatyti pažymą dėl gyvūnų apsaugos skerdžiant.
(9) Todėl reiktų atitinkamai iš dalies pakeisti Sprendimą 93/402/EEB ir panaikinti Sprendimą 2001/410/EB.
(10) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Atitinkami šio sprendimo priedai pakeičia Sprendimo 93/402/EEB I, II ir III priedus.
2 straipsnis
Sprendimas 2001/410/EB panaikinamas.
3 straipsnis
Šis sprendimas įsigalioja nuo 2001 m. gruodžio 1 d., po to, kai 2001 m. lapkričio 20-21 d. jį peržiūri Veterinarijos nuolatinis komitetas.
4 straipsnis
Šis sprendimas skirtas valstybėms narėms.
Priimta Briuselyje, 2001 m. lapkričio 28 d.